CELEX: 32021D0281
Language: hu
Date: 2021-02-22 00:00:00
Title: A Tanács (Euratom) 2021/281 határozata (2021. február 22.) a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról

2021.2.23.   
               
               
                  HU
               
               
                  Az Európai Unió Hivatalos Lapja
               
               
                  L 62/41
               
            
         A TANÁCS (Euratom) 2021/281 HATÁROZATA
         (2021. február 22.)
         a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról
         AZ EURÓPAI UNIÓ TANÁCSA,
         tekintettel az Európai Atomenergia-közösséget létrehozó szerződésre és különösen annak 47.cikke harmadik és negyedik bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az Euratom, Kína, India, Japán, Dél-Korea, az Orosz Föderáció és az Egyesült Államok 2006 novemberében aláírta az ITER projekt közös megvalósítása érdekében az ITER Nemzetközi Fúziósenergia-fejlesztési Szervezete létrehozásáról szóló megállapodást (1)(a továbbiakban: az ITER-megállapodás). Az Euratom – amely a fogadó fél az ITER-megállapodás értelmében – vezető szerepet vállalt a projektben.
                  
               
                     (2)
                  
                  
                     A 2007/198/Euratom határozattal (2) a Tanács létrehozta a Fúziósenergia-fejlesztési és ITER Európai Közös Vállalkozást (Fusion for Energy) (a továbbiakban: a közös vállalkozás) azzal a céllal, hogy az biztosítsa az Euratom hozzájárulását az ITER Nemzetközi Fúziósenergia-fejlesztési Szervezethez és a tágabb megközelítés keretében Japánnal közösen folytatott tevékenységekhez, valamint hogy előkészítse és koordinálja azt a munkát, amely egy demonstrációs fúziós reaktor és a kapcsolódó létesítmények megépítésének előkészítésére irányul.
                  
               
                     (3)
                  
                  
                     A 2007/198/Euratom határozat 5. cikke úgy rendelkezik, hogy a közös vállalkozásnak a Bizottság 1271/2013/EU felhatalmazáson alapuló rendelete (3) elvein alapuló, külön pénzügyi szabályzattal kell rendelkeznie, amely – a Bizottsággal folytatott előzetes konzultáció függvényében – eltérhet az említett felhatalmazáson alapuló rendelettől, ha a közös vállalkozás sajátos működési igényei úgy kívánják. A költségvetés végrehajtását a közös vállalkozás pénzügyi szabályzatának IV. címe szabályozza.
                  
               
                     (4)
                  
                  
                     A 2007/198/Euratom határozat előirányozta a közös vállalkozás számára szükségesnek ítélt pénzügyi referenciaösszeget, meghatározva az Euratom által az említett összeghez nyújtandó teljes hozzájárulás indikatív összegét is, amelyet a Szerződés 7. cikke alapján elfogadott közösségi kutatási és képzési programokon keresztül vagy a Tanács által elfogadott bármely más határozat révén kell rendelkezésre bocsátani.
                  
               
                     (5)
                  
                  
                     A 2013/791/Euratom tanácsi határozat (4) módosította a 2007/198/Euratom határozatot abból a célból, hogy lehetővé tegye a közös vállalkozás tevékenységeinek finanszírozását a 2014–2020-as időszakra vonatkozó, az 1311/2013/EU, Euratom tanácsi rendelettel (5) megállapított többéves pénzügyi keret időtartamára.
                  
               
                     (6)
                  
                  
                     Az ITER-projekt új – a projektirányítás fejlesztésének részeként elkészült – alapkoncepciója 2016-ban és 2017-ben elnyerte az ITER-Tanács támogatását, majd később alapul szolgált a közös vállalkozás finanszírozási igényeinek becsléséhez. Az új alapkoncepció aktualizált ütemterve szerint az „első plazma” megvalósítása 2025 decemberére, a teljes teljesítményű, deutérium-trícium fűtőanyag felhasználásával történő üzemelés pedig 2035-re várható. Ez az ütemterv nem számol az előre nem látható eseményekkel, tehát azon a feltételezésen alapul, hogy az összes jelentős kockázatot csökkenteni kell.
                  
               
                     (7)
                  
                  
                     2018. április 12-én a Tanács megerősítette, hogy az Euratom továbbra is elkötelezett az ITER-projekt sikeres megvalósítása iránt, és megbízta a Bizottságot, hogy az ITER-Tanács egyik miniszteri szintű ülésén hagyja jóvá az Euratom nevében az ITER projekt új alapkoncepcióját. A Tanács egyúttal azt kérte, hogy a közös vállalkozás folytassa jelentéstételi és felülvizsgálati feladatainak ellátását a 2010. július 12-i tanácsi következtetésekkel összhangban, és rendszeres időközönként végezzen független értékelést az ITER projekt előrehaladásáról, elsősorban a teljesítményre és a projektirányításra összpontosítva – ideértve a költségek korlátok között tartását, az ütemtervnek megfelelő projektellenőrzést és a kockázatkezelést is.
                  
               
                     (8)
                  
                  
                     E határozat lehetővé teszi majd az Euratom kutatási és képzési programja által finanszírozott tevékenységekkel való szinergiákat és e tevékenységek kiegészítését. Az ITER sikeres megépítése és üzemeltetése kritikus fontosságú az európai fúziósenergia-útiterv szempontjából, amelyet a fúziósenergia-kutatásban érdekelt összes európai fél támogat.
                  
               
                     (9)
                  
                  
                     Az Európai Parlament és a Tanács a 2021–2027-es időszakra vonatkozó, az (EU, Euratom) 2020/2093 tanácsi rendelettel (6) megállapított többéves pénzügyi keretben (a továbbiakban: a 2021–2027-es többéves pénzügyi keret) folyó árakon 5 614 000 000 EUR-ban határozta meg az ITER-hez nyújtható Euratom-hozzájárulás felső összeghatárát.
                  
               
                     (10)
                  
                  
                     Maradéktalanul tiszteletben tartva a tagállamok jogát a saját energiaszerkezetüket érintő döntések meghozatalára, az e határozat szerinti fellépések hozzájárulhatnak az európai fúziósenergia-útiterv céljainak megvalósításához.
                  
               
                     (11)
                  
                  
                     A minőségi jogalkotásról szóló, 2016. április 13-i intézményközi megállapodás (7) (22) és (23) bekezdése értelmében az ITER-t a nyomon követésre vonatkozó konkrét követelmények szerint gyűjtött információk alapján kell értékelni, ugyanakkor el kell kerülni a túlszabályozást és az adminisztratív terheket. E követelmények adott esetben mérhető mutatókat is magukban foglalhatnak, amelyek alapul vehetők az ITER hatásainak értékeléséhez. A Bizottság az értékelések elvégzését követően közli megállapításait az Európai Parlamenttel, a Tanáccsal, az Európai Gazdasági és Szociális Bizottsággal és a Régiók Bizottságával. Ha az utólagos és a félidős értékelés időben közel esik egymáshoz, lehetővé kell tenni a két értékelés egyetlen, az összevont időszakra vonatkozó kombinált értékelésbe való foglalását.
                  
               
                     (12)
                  
                  
                     Az (EU, Euratom) 2018/1046 európai parlamenti és tanácsi rendelettel (8) (a továbbiakban: a költségvetési rendelet), a 883/2013/EU, Euratom európai parlamenti és tanácsi rendelettel (9), valamint a 2988/95/EK, Euratom (10), a 2185/96/Euratom, EK (11) és az (EU) 2017/1939 tanácsi rendelettel (12) összhangban az Unió pénzügyi érdekeit arányos intézkedések útján kell védeni, ideértve a szabálytalanságok – többek között a csalás – megelőzésére, feltárására, korrekciójára és kivizsgálására, az elveszített, jogalap nélkül kifizetett vagy szabálytalanul felhasznált források visszafizettetésére, valamint adott esetben a közigazgatási szankciók kiszabására vonatkozó intézkedéseket.
                     Így különösen az Európai Csalás Elleni Hivatal (OLAF) a 2185/96/Euratom, EK és a 883/2013/EU, Euratom rendelettel összhangban hatáskörrel rendelkezik arra, hogy igazgatási vizsgálatokat – többek között helyszíni ellenőrzéseket és vizsgálatokat – végezzen annak megállapítása céljából, hogy történt-e olyan csalás, korrupció vagy bármely más jogellenes tevékenység, amely sérti az Unió pénzügyi érdekeit. Az Európai Ügyészség az (EU) 2017/1939 rendelettel összhangban hatáskörrel rendelkezik arra, hogy nyomozást és vádhatósági eljárást folytasson az (EU) 2017/1371 európai parlamenti és tanácsi irányelv (13) értelmében az Unió pénzügyi érdekeit sértő bűncselekmények esetében. A költségvetési rendelettel összhangban minden olyan személynek vagy szervezetnek, aki, illetve amely uniós forrásokban részesül, maradéktalanul együtt kell működnie az Unió pénzügyi érdekeinek védelme céljából, biztosítania kell a Bizottság, az OLAF, a Számvevőszék, valamint – az (EU) 2017/1939 rendelet alapján megerősített együttműködésben részt vevő tagállamok esetében – az Európai Ügyészség számára a szükséges jogokat és hozzáférést, valamint gondoskodnia kell arról, hogy az uniós források felhasználásában részt vevő harmadik felek ezekkel egyenértékű jogokat biztosítsanak.
                  
               
                     (13)
                  
                  
                     Ennek a határozatnak a közösségi finanszírozás láthatóságát olyan koherens, eredményes és arányos, célirányos tájékoztatás segítségével kell biztosítania, amely többféle közönségnek, például a médiának és a lakosságnak is szól.
                  
               
                     (14)
                  
                  
                     A 2007/198/Euratom határozatot módosítani kell annak érdekében, hogy a közös vállalkozás tevékenységeit és a Bizottság kapcsolódó tevékenységeit finanszírozni lehessen az Európai Unió általános költségvetéséből a 2021–2027-es időszakban.
                  
               
                     (15)
                  
                  
                     Az ITER-projekt sikeres befejezésének és a támogatásnak az adott szakterületen a 2021–2027-es többéves pénzügyi keret kezdő időpontjától való nyújtása folytonosságának biztosítása érdekében e határozatot visszaható hatállyal, 2021. január 1-jétől kell alkalmazni és annak sürgősen hatályba kell lépnie.
                  
               
                     (16)
                  
                  
                     A 2007/198/Euratom határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2007/198/Euratom határozat a következőképpen módosul:
            
                        1.
                     
                     
                        A 4. cikk a következőképpen módosul:
                        
                                    a)
                                 
                                 
                                    A (3) bekezdés helyébe a következő szöveg lép:
                                    
                                       „(3)   Az Euratom által a közös vállalkozás számára a 2021 és 2027 közötti időszakra nyújtandó hozzájárulás indikatív összege – ideértve az ugyanerre az időszakra a (4) bekezdésben említett kapcsolódó támogató kiadásokat is – folyó árakon 5 614 000 000 EUR.”
                                    
                                 
                              
                                    b)
                                 
                                 
                                    A cikk a következő bekezdéssel egészül ki:
                                    
                                       „(4)   A (3) bekezdésben említett összegből fedezhetők az előkészítési, nyomonkövetési, kontroll-, ellenőrzési, értékelési és egyéb tevékenységekre vonatkozó költségek, az egyéb, e határozattal kapcsolatos irányítási és végrehajtási tevékenységek és kiadások – az igazgatási kiadásokat is beleértve –, valamint az e határozat célkitűzései elérésének értékelése is. Az összeg ezenfelül fedezheti a tanulmányokkal, szakértői ülésekkel, továbbá az elsősorban az információk feldolgozását és cseréjét célzó, IT-hálózatokkal – többek között az intézményi IT-eszközökkel – kapcsolatos kiadásokat, valamint az e határozattal kapcsolatos irányítás biztosításához szükséges egyéb technikai és igazgatási segítségnyújtást.”
                                    
                                 
                              
                  
                        2.
                     
                     
                        Az 5b. cikket el kell hagyni.
                     
                  
                        3.
                     
                     
                        A határozat a következő cikkel egészül ki:
                        
                           „5c. cikk
                           Értékelés
                           
                              (1)   Ezen határozat végrehajtásának értékelését rendszeresen és a kellő időben el kell végezni ahhoz, hogy annak eredményei a döntéshozatali folyamatban felhasználhatók legyenek.
                           
                           
                              (2)   Amint elegendő információ áll rendelkezésre e határozatnak a 2021 és 2027 közötti időszakban történő végrehajtásáról, a Bizottság legkésőbb 2024-ig elvégzi e határozat végrehajtásának félidős értékelését.
                           
                           
                              (3)   E határozat végrehajtásának végén, de legkésőbb a 4. cikkének (3) bekezdésében meghatározott időszak végét követő négy éven belül a Bizottság elvégzi e határozat végrehajtásának végső értékelését.
                           
                           
                              (4)   A Bizottság az értékelések megállapításait és kapcsolódó észrevételeit közli az Európai Parlamenttel, a Tanáccsal, az Európai Gazdasági és Szociális Bizottsággal és a Régiók Bizottságával.”
                           
                        
                     
                  
                        4.
                     
                     
                        A határozat a következő cikkel egészül ki:
                        
                           „5d. cikk
                           Kommunikáció, láthatóság és nyilvánosság
                           
                              (1)   A közösségi támogatás címzettjeinek fel kell tüntetniük az említett támogatások eredetét és különösen a tevékenységek és azok eredményeinek népszerűsítése során biztosítaniuk kell a közösségi támogatás láthatóságát azáltal, hogy következetes, hatékony és arányos célzott tájékoztatást nyújtanak többféle célközönségnek, köztük a médiának és a nyilvánosságnak.
                           
                           
                              (2)   A Bizottság tájékoztatási és kommunikációs tevékenységeket végez e határozathoz, a határozat alapján végzett tevékenységekhez és az elért eredményekhez kapcsolódóan. Az e határozat végrehajtására elkülönített pénzügyi források az Unió politikai prioritásaira vonatkozó intézményi kommunikációhoz is hozzájárulnak, amennyiben e prioritások kapcsolódnak az 1. cikkben említett célkitűzésekhez.”
                           
                        
                     
                  
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ezt a határozatot 2021. január 1-jétől kell alkalmazni.
            Ennek a határozatnak a tagállamok a címzettjei.
         
         
            Kelt Brüsszelben, 2021. február 22-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 358., 2006.12.16., 62. o.
         
         
            (2)  A Tanács 2007/198/Euratom határozata (2007. március 27.) a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról (HL L 90., 2007.3.30., 58. o.).
         
            (3)  A Bizottság 1271/2013/EU felhatalmazáson alapuló rendelete (2013. szeptember 30.) a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról (HL L 328., 2013.12.7., 42. o.).
         
            (4)  A Tanács 2013/791/Euratom határozata (2013. december 13.) a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról (HL L 349., 2013.12.21., 100. o.).
         
            (5)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).
         
            (6)  Tanács (EU, Euratom) 2020/2093 rendelete (2020. december 17.) a 2021–2027-es időszakra vonatkozó többéves pénzügyi keretről (HL L 433I., 2020.12.22., 11. o.).
         
            (7)  HL L 123., 2016.5.12., 1. o.
         
         
            (8)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (9)  Az Európai Parlament és a Tanács 883/2013/EU, Euratom rendelete (2013. szeptember 11.) az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).
         
            (10)  A Tanács 2988/95/EK, Euratom rendelete (1995. december 18.) az Európai Közösségek pénzügyi érdekeinek védelméről (HL L 312., 1995.12.23., 1. o.).
         
            (11)  A Tanács 2185/96/Euratom, EK rendelete (1996. november 11.) az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).
         
            (12)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
         
            (13)  Az Európai Parlament és a Tanács (EU) 2017/1371 irányelve (2017. július 5.) az Unió pénzügyi érdekeit érintő csalás ellen büntetőjogi eszközökkel folytatott küzdelemről (HL L 198., 2017.7.28., 29. o.).